Putin sanksiyalarga qaramay, Rossiya iqtisodiyoti gullab-yashnashini ta’kidladi

G‘arb sanksiyalar kiritganiga qaramay, “jiddiy xorijiy investorlar” hamon Rossiyaga investitsiya kiritishga tayyor. Bu haqda Rossiya prezidenti Vladimir Putin VTB investitsion forumida so‘zlagan nutqida aytib o‘tdi, deya xabar bermoqda Euronews.

U Rossiya iqtisodiyoti xorijiy sheriklar uchun ochiq bo‘lib qolishini ta’kidladi: “Ha, sharoitlar yomonlashdi, biroq bu biz uchun resurslarni bir joyga to‘plash va eng yaxshi yechimlarni tanlashga turtki bo‘ldi. Lotin Amerikasi, Osiyo-Tinch okeani mintaqasidagi davlatlar, BRIKS bo‘yicha hamkasblarimiz bilan savdo, investitsion, texnologik aloqalarni chuqurlashtirish eng birinchi maqsadlarimizdandir”.
VTBning an’anaviy forumi rubl qadrsizlanayotgan va kapital chiqib ketayotgan bir paytda bo‘lib o‘tmoqda. Iqtisodiy taraqqiyot vazirligi prognozlariga ko‘ra, bu yil Rossiyadan oqib chiqib ketadigan mablag‘ 100 milliard dollardan oshib ketishi mumkin. Shu haftada bunga javoban Rossiya hukumati kapital va valyutaning erkin harakatlanishini cheklashga tayyorlanayotgani haqida mish-mishlar paydo bo‘ldi. Putin bunday gap-so‘zlarni rad etdi va yig‘ilganlarni “valyutaviy tebranishlarga qaramay, Rossiya iqtisodiyotining barqarorligini ta’minlab turuvchi  fundamental omillar juda kuchliligi”ga ishontirdi. Putin so‘zlariga ko‘ra, Rossiya Xitoy va boshqa sheriklar bilan tashqi iqtisodiy hisob-kitoblarda milliy valyutaga faol ravishda o‘tmoqchi.